Ego Arueius Dei gratia Sancti Stephani Diuionensis Abbas et modernis et posteris notum facio quod Soynus prepositus de Saz humiliter a nobis petiit quatinus filium suum nomine Jacob pro Canonico reciperemus, insuper et aut alteri filiorum suorum, aut sibimet, aut etiam uxori sue, locum in Ecclesia nostra concederemus. Cuius peticioni ex consensu fratrum nostrorum benigne annuentes, predictum Jacob Canonicum fecimus et locum postulatum uni supradictorum concessimus. Ipse autem prepositus, uxore sua et filiis suis et Nichola genere suo laudantibus, donauit nobis quicquid habebat in uilla Aqueductu et in territorio eius, exceptis tantummodo quibusdam gageriis, quas redimere nobis licebit cum uoluerimus. Testes sunt Aynardus, Galo, Martinus, Huo, Aymo, Richardus, Robertus, Humbertus et alii quamplures, Canonici et Nicholas gener prepositi et Robertus famulus noster.